Il-Ħadd, 14 ta' April 2019: L-Arċisqof Charles J. Scicluna mexxa ċ-ċelebrazzjoni ta' Ħadd il-Palm, bit‐tberik tal‐friegħi taż‐żebbuġ u l‐palm, u Quddiesa fil‐Konkatidral ta' San Ġwann, il-Belt Valletta. L-omelija tal-Arċisqof Charles J. Scicluna – Fil-Konkatidral ta' San Ġwann, il-Belt Valletta "Agħmlu dan b'tifkira tiegħi" (Lq 22:19). Il-kliem ta' Ġesù assoċjat mat-twaqqif tal-misteru kbir tal-Ewkaristija huma wkoll il-kmandament li aħna nħaddnu f'din il-ġimgħa qaddisa li qegħdin inniedu llum: "Agħmlu dan b'tifkira tiegħi". Dak kollu li se niċċebraw f'dawn il-jiem qaddisa huma tifkira ħajja ta' dak kollu li għamel għalina l-Mulej Ġesù. Dak kollu li għamel għalina jinġabar fil-kliem li bih iwaqqaf l-Ewkaristija: "Dan hu ġismi li jingħata għalikom [...] Dan il-kalċi huwa l-Patt il-Ġdid b'demmi, id-demm li jixxerred għalikom" (Lq 22, 19-20). Dawn iż-żewġ verbi jridu jkunu għalina ispirazzjoni u fl-istess ħin motiv ta' gratitudni. F'dawn il-jiem il-Mulej qiegħed ifissrilna it-tifsira profonda tal-kliem "jingħata għalikom" u "jixxerred għalikom". Fil-kuntest ta' dawn il-kliem ta' mħabba kbira u ta' għotja totali, il-Mulej jifhem li huwa wkoll sinjal li jmeruh, sinjal ta' kontradizzjoni. Għax dawn il-kliem huma mill-istess Evanġelju skont San Luqa li fihom għandna wkoll ir-rakkont tal-preżentazzjoni ta' Ġesù fit-tempju meta kellu biss 40 jum. Lil ommu, Xmun il-qassis jgħidilha: "Dan għad ikun sinjal li jmeruh [...] u lilek sejf jinfidlek ruħek" (Lq 2, 34-35). Fost tant kontradizzjoni, fost tant tbatija, fost tant kliem aħrax ta' kundanna li jfittex b'ħerqa kbira u b'rabja kbira l-mewt ta' Ġesù, nisimgħu wkoll kliem li jagħti sentenza ta' innoċenza fuq Ġesù. Fost l-għajjat tal-kapijiet tal-Lhud, Pilatu jinsisti: "Jien ma nsib ebda ħtija f'dan ir-raġel" (Lq 23:4). L-istess kliem jirrepetihom il-ħalliel, li aħna ngħidulu 'it-tajjeb', minn fuq is-salib tiegħu, il-ħalliel: "Dan m'għamel xejn ħażin" (Lq 23:41). Anke ċ-ċenturjun, meta jara l-ġisem ippjagat mejjet tal-Mulej, jgħid: "Dan kien tassew raġel ġust" (Lq 23:47). Ġużeppi ta' Arimatea kien wieħed mill-kapijiet imma l-qima tiegħu, flimkien ma' dik ta' Nikodemu, tagħtina indikazzjoni li fost il-kapijiet kien hemm ukoll min kien jemmen fl-innoċenza radikali ta' Ġesù, min kien jemmen li hu kien qed jgħid il-verità meta nsista li hu l-Iben ta' Alla. Aħna u nixtarru l-kliem ta' Ġesù minn fuq is-salib, li jagħtina dan ir-rakkont tal-passjoni skont San Luqa, nirrealizzaw li hu, vittma innoċenti, isir ukoll avukat tagħna. "Aħfrilhom għax ma jafux x'inhuma jagħmlu" (Lq 23:34). Fir-rakkont li għadna kemm smajna, minn fuq is-salib Ġesù jiftaħ bieb il-ġenna lil wieħed mill-ħallelin: "Tassew ngħidlek illum tkun il-ġenna miegħi" (Lq 23:43). Kemm tkun ħaġa sabiħa li, fi tmiem ta' ħajjitna, aħna li nittamaw fil-ħniena tal-Mulej, ikollna x-xorti nisimgħu l-istess kliem: "Illum tkun il-ġenna miegħi". Arċisqof ta' Malta
Dawn il-jiem qaddisa huma tifkira ħajja ta' dak kollu li għamel għalina l-Mulej Ġesù